Babas gebore, al reën die bomme | Maroela Media
Babas gebore, al reën die bomme
Dié ma het geboorte geskenk in 'n bomskuiling in Kiëf. (Foto: Twitter)
Die oorlog woed in Oekraïne, maar dit keer nie die natuur om sy gang te gaan nie, en verskeie babas is nou al gebore terwyl bomme op die hoofstad Kiëf neerreën. 'n Baba is selfs in 'n ondergrondse treinstasie gebore.
Die nuuswebtuiste Daily News berig 'n babadogtertjie is Vrydag in 'n treinstasie in Kiëf wat as bomskuiling dien, gebore. "Mia is gebore tydens 'n bomaanval in Kiëf. Dit was 'n moeilike geboorte, maar haar ma is tevrede," het Hanna Hopko, voormalige adjunkhoof van Oekraïne, in 'n plasing op Twitter geskryf. Sy het 'n foto van die ma gedeel wat die klein handjie van 'n pasgebore baba vashou.
Nog twee babas is dieselfde aand in 'n bomskuiling in Kherson gebore. Viktor Liashko, Oekraïne se minister van gesondheid, het in 'n Facebook-plasing gesê die twee seuns is gesond, ten spyte van die feit dat hulle te midde van "bomme en ontploffings" gebore is. "Hierdie kinders is die gesig van die oorlog en is 'n simbool van Oekraïne se deursettingsvermoë. Die lewe gaan aan. Ons gee geboorte aan kinders en niemand kan ons oorwin nie," het hy geskryf.
Volgens 'n twiet deur The New Voice of Ukraine, is nog twee seuntjies in die bomskuiling van 'n Oekraïense kraamhospitaal gebore.
It's a boy! – a second child was born in a Ukrainian bomb shelter of a maternity hospital in the night on Feb. 26.
P.S. Photo posted with the permission of the happy mother
Photo: Старобільська багатопрофільна лікарня pic.twitter.com/jt7yj4SfxC
— The New Voice of Ukraine (@NewVoiceUkraine) February 26, 2022
Russiese magte het Vrydagnag 'n aanval op Kiëf geloods. Volgens 'n AFP-joernalis is harde ontploffings vroeg vanoggend in Sentraal-Kiëf gehoor.
Intussen het duisende betogers reg oor die wêreld die strate ingevaar in protes teen Rusland se inval van Oekraïne. Betogings het Saterdag onder meer in New York, in Frankryk en in Switserland plaasgevind, berig AFP.